text: Prova pilot als càmpings del Pallars Sobirà per fomentar el reciclatge - Teleponent
  Inici Comarques Pirineu Prova pilot als càmpings del Pallars Sobirà per fomentar el reciclatge
  Prova pilot als càmpings del Pallars Sobirà per fomentar el reciclatge
  La campanya també contempla taulells informatius
  El Consell Comarcal del Pallars Sobirà ha engegat una prova pilot als càmpings de la comarca per fer que tots els clients de bungalous i usuaris de parcel·les amb un mínim de 4 pernoctacions facin la separació de la fracció orgànica.
  Fins ara, als càmpings del Sobirà es recollien les fraccions; paper, vidre, envasos i resta, i en alguns dels casos la fracció orgànica de la generació pròpia, la de dins les cuines i restaurants del mateix establiment. En aquest sentit, a aquesta campanya s'hi han adherit 11 dels 21 càmpings de la comarca.
  Aquests 11 càmpings tenen una capacitat per a 4.000 persones diàries. La campanya s'ha implementat també als campaments infantils i juvenils, amb un total de 2.000 usuaris.
  Un educador ambiental visita els campaments i els explica la campanya i durant tot l'estiu farà el mateix també als càmpings. Amb aquesta campanya el Consell Comarcal espera contribuir a millorar els percentatges de reciclatge de la comarca de forma considerable.
  Els tècnics de Medi Ambient del Consell Comarcal també repartiran el material necessari per al reciclatge de la fracció orgànica als clients fixos dels càmpings i a més a més, es reforçarà la informació sobre reciclatge a la zona de contenidors.
  D'aquesta manera, amb aquestes actuacions es preveu que la separació de residus en aquests equipaments augmenti cada cop més.
  D'altra banda, als campaments infantils i juvenils durant aquest any ja han recollit més de 2.000 quilograms de fracció orgànica i s'espera que en finalitzar l'estiu aquesta xifra s'hagi doblat.